Vrou, kind sterf in Florida-skietvoorval(Argieffoto) Drie mense, onder wie ŉ kind, is dood toe ŉ gewapende man in ŉ kruidenierswinkel in Florida, VSA, ingebars en op klante losgebrand het. Die skieter het homself ook toe om die lewe gebring. Die skietvoorval het Donderdag in die kruidenierswinkel Publix in Royal Palm Beach, sowat 130 km noord van Miami, plaasgevind. Teri Barbera, woordvoerder van die plaaslike sheriff se kantoor, sê polisiebeamptes het by hul aankoms op die toneel op drie individue se liggame afgekom, onder wie die skieter, ŉ volwasse vrou en ŉ kind. “Nadat die skieter op die klante losgebrand het, het hy sy geweer op homself gedraai,” sê Barbera. Dit was die soveelste skietvoorval wat die afgelope paar dae in die suide van Florida afgespeel het. Drie mense is Sondag dood en vyf gewond tydens ŉ skietvoorval by ’n gradeplegtigheid in Miami. Maroela Media het vroeër berig twee mense is in Mei dood en minstens 20 gewond toe drie verdagtes met ski-maskers lukraak op konsertgangers naby Miami Gardens in Florida losgebrand het.